На основу члана 32. став 6. и члана 34. Закона о комуналним делатностима („Службени гласник РС“, бр. 88/2011, 104/2016 и 95/2018), члана 20. тачка 2. и 11. и члана 32. тачка 6. Закона о локалној самоуправи („Службени гласник РС“ бр. 129/2007, 83/2014 - други закон, 101/2016 - други закон и 47/2018) и члана 37. став 1. тачка 7. Статута Града Ниша („Службени лист Града Ниша, бр. 88/2008,143/2016 и 18/2019),

 Скупштина Града Ниша на седници од \_\_\_\_\_\_\_\_\_\_\_ 2021. године, донела је

**О Д Л У К У**

**О ИЗМЕНАМА И ДОПУНАМА ОДЛУКЕ О КОМУНАЛНОЈ ИНСПЕКЦИЈИ НА ТЕРИТОРИЈИ ГРАДА НИША**

**Члан 1.**

 У Одлуци о комуналној инспекцији на територији града Ниша („Службени лист Града Ниша“, бр. 76/2009), после члана 5, додаје се нови члан 5а, који гласи:

**„Члан 5а**

 О одржавању комуналног и другог законом уређеног реда од значаја за комуналну делатност, поред комуналног инспектора, стара се и комунални редар.

 Приликом вршења послова из става 1. овог члана, комунални редар носи јасно видљиву ознаку „КОМУНАЛНИ РЕДАР“ уз навођење личног имена.“

**Члан 2.**

Поднаслов „II ОВЛАШЋЕЊА, ОБАВЕЗЕ И ОДГОВОРНОСТ КОМУНАЛНОГ ИНСПЕКТОРА“, мења се и гласи: **„**II ОВЛАШЋЕЊА, ОБАВЕЗЕ И ОДГОВОРНОСТ КОМУНАЛНОГ ИНСПЕКТОРА И КОМУНАЛНОГ РЕДАРА“

**Члан 3.**

Члан 6. мења се и гласи:

**„Члан 6**

Комунални инспектор овлашћен је да:

1. врши увид у опште и појединачне акте, евиденције и другу документацију вршилаца комуналне делатности и других правних и физичких лица;
2. саслуша и узима изјаве од одговорних лица код вршилаца комуналне делатности и других правних и физичких лица;
3. прегледа објекте, постројења и уређаје за обављање комуналне делатности и пословне просторије ради прикупљања неопходних података;
4. фотографише и сними простор у коме се врши инспекцијски надзор, као и друге ствари које су предмет надзора;
5. наложи решењем да се комунална делатност обавља на начин утврђен законом и прописима на основу закона;
6. наложи решењем извршавање утврђених обавеза и предузимања мера за отклањање недостатака у обављању комуналне делатности;
7. прегледа објекте, постројења и уређаје који служе коришћењу комуналних услуга, укључујући и оне које представљају унутрашње инсталације и припадају кориснику комуналне услуге;
8. наложи решењем кориснику извршење утврђених обавеза, као и отклањање недостатака на унутрашњим инсталацијама и да приступи тим инсталацијама приликом извршења решења којим је наложио отклањање недостатака или искључење корисника са комуналног система;
9. изриче новчану казну прекршајним налогом у складу са законом којим се уређују прекршаји;
10. наложи решењем уклањање ствари и других предмета са површина јавне намене ако су они ту остављени противно прописима;
11. наложи решењем уклањање, односно премештање возила, као и постављање уређаја којима се спречава одвожење возила са површина јавне намене ако су остављена противно прописима;
12. забрани решењем одлагање отпада на местима која нису одређена за ту намену;
13. забрани решењем спаљивање отпада изван за то одређеног постројења;
14. забрани решењем одлагање комуналног отпада ван за то одређених комуналних контејнера;
15. забрани решењем одлагање комуналног отпада на местима која нису одређена као регистроване комуналне депоније;
16. забрани решењем одлагање отпадног грађевинског материјала, земље и осталог грађевинског материјала ван за то одређене локације;
17. забрани решењем одлагање отпада и отпадних материја у водотоке и на обале водотока;
18. забрани решењем бацање горећих предмета у комуналне контејнере и корпе за отпад;
19. забрани решењем уништење ограда, клупа и дечијих игралишта;
20. забрани решењем уништење зелених површина;
21. забрани обављање комуналне делатности субјекту који ту делатност обавља супротно одредбама важећих прописа и
22. предузима друге мере утврђене законом и подзаконским прописима.“

**Члан 4.**

После члана 6, додаје се нови члан 6а, који гласи:

„**Члан 6а**

Овлашћења, обавезе и одговорност, комунални редар остварује у оквиру Комуналне милиције.

 У оквиру одржавања комуналног и другог законом уређеног реда, комунални редар:

* врши превентивне радње ради спречавања противправног поступања и нарушавања комуналног реда који је уређен важећим прописима,
* врши евидентирање уочених неправилности у примени градских прописа којима је уређена област комуналних делатности и одржавања комуналног реда и о њима обавештава надлежне органе Града ради предузимања мера из њихове надлежности,
* даје усмене инструкције за отклањање утврђених недостатака и неправилности у области одржавања комуналног реда,
* евидентира уочене неправилности у области одржавања комуналног реда и
* обавља и друге послове по налогу начелника Комуналне милиције.

Радом комуналних редара координира начелник управе у чијем саставу је организована Комунална милиција или лице које он овласти.“

**Члан 5.**

 У члану 7, став 1. мења се и гласи:

 „Послове комуналног инспектора може да обавља лице које је стекло одговарајуће високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама, односно лице које је стекло високо образовање на основним студијама на факултету у трајању од најмање четири године, а које је у погледу права која из њега произлазе изједначено са академским називом мастер, као и лице које је стекло одговарајуће образовање на основним академским студијама и основним струковним студијама, односно има стечено више образовање, а које је у погледу права која из њега произлазе изједначено са основним струковним студијама, положеним државним стручним испитом за рад у органима управе и испитом за инспектора и најмање три године радног искуства у струци.

После става 3. додају се нови ставови 4, 5. и 6, који гласе:

„Комунални редар има легитимацију којом доказује својство комуналног редара.

 Легитимацију комуналног редара издаје начелник управе у чијем саставу је организована Комунална милиција, на прописаном обрасцу, у складу са актом Градског већа којим се прописује образац и садржина легитимације комуналног редара и начин и поступак издавање исте.

Послове комуналног редара могу обављати и лица која су радно ангажована у складу са градским прописима којима се уређује област социјалне заштите на територији Града Ниша.“

**Члан 6.**

Члан 10. мења се и гласи:

**„Члан 10**

Комунални инспектор подноси захтев за покретање прекршајног поступка, односно пријаву за привредни преступ или кривично дело уколико оцени да постоји сумња да је повредом прописа учињен прекршај, привредни преступ или кривично дело.“

**Члан 7.**

Чланови 17., 18., 19. и 20. се бришу.

**Члан 8.**

Члан 22, мења се и гласи:

„**Члан 22.**

„Новчаном казном у фиксном износу од 70.000,00 динара казниће се за прекршај правно лице, ако онемогући или омета комуналног инспектора у вршењу службене дужности, не достави тражене податке у одређеном року, достави нетачне податке и у одређеном року не изврши решење комуналног инспектора (члан 8. став 1. и члан 12).

За прекршај из става 1. овог члана казниће се и одговорно лице у правном лицу, новчаном казном у фиксном износу од 20.000,00 динара (члан 8. став 1. и члан 12).

За прекршај из става 1. овог члана казниће се и предузетник новчаном казном у фиксном износу од 50.000,00 динара, а физичко лице новчаном казном у фиксном износу од 15.000,00 динара.

За прекршаје из овог члана, комунални инспектор издаје прекршајни налог у складу са законом којим се уређују прекршаји.“

**Члан 9.**

Ова одлука ступа на снагу осмог дана од дана објављивања у „Службеном листу Града Ниша“.

Број:\_\_\_\_\_\_\_\_\_

У Нишу:\_\_\_\_\_\_\_\_ 2021. године

**СКУПШТИНА ГРАДА НИША**

**Председник**

 **др Бобан Џунић**